Príloha č. 2

Zápisnica
z rozporového konania k delimitácii majetku  zástupcov MŠ SR so zástupcami ZMOS-u
dňa 13. 1. 2005

	Rozporové konanie týkajúce sa sumarizácie delimitačných protokolov a delimitácia majetku z miestnej štátnej správy na úseku školstva na orgány miestnej samosprávy sa konalo dňa 13. 1. 2005 v budove MŠ SR, Stromova 1, Bratislava, 1. poschodie č. 116. 
Účastníci rokovania (podľa prezenčnej listiny):
Milan Muška – zástupca ZMOS-u
Jaroslav Mrva – zástupca ZMOS-u
Jana Sládečková – riad. odboru financovania regionálneho školstva MŠ SR
Ján Morong – generálny riaditeľ sekcie regionálneho školstva MŠ SR
Zdenko Krajčír – riaditeľ odboru základného vzdelávania a predškolskej výchovy MŠ SR
Ladislav Haas – hlavný štátny radca odboru základného vzdelávania a predškolskej výchovy 
		   MŠ SR

1.	Rokovanie otvoril a účastníkov privítal p. Morong, účastníkom boli rozdané podklady týkajúce sa delimitácie, ktoré spracovalo MŠ SR na základe podkladov krajských školských úradov. 
2.	P. Krajčír – informoval o spôsobe získania údajov a ich spracovaní. Ďalej uviedol, že finančné požiadavky orgánov územnej samosprávy neúmerne vzrástli na cca 7 miliárd Sk v porovnaní s predchádzajúcim zisťovaním požiadaviek, kde požiadavky boli vo výške cca 900 mil. Sk. Zo zistení možno konštatovať, že nárast finančných požiadaviek bol v oblasti modernizačného dlhu a zanedbanej údržby.
3.	P. Haas – uviedol, že v súčasnom období je najdôležitejšie vysporiadanie delimitovaného majetku (pozemkov a budov škôl a školských zariadení).
4.	P. Muška – súhlasil s konštatovaním zástupcov MŠ SR a navrhol uskutočniť druhé kolo rozporového konania v mesiaci január, kde by aj ZMOS navrhol konkrétnejšie riešenia tohto problému s tým, že skutočne je potrebné v prvom rade vysporiadať delimitovaný majetok, čo ZMOS považuje za prioritu. Zanedbanú údržbu a modernizačný dlh je potrebné riešiť neskôr s tým, že sa vypracuje koncepcia postupu a možných nárokov vyčlenenia finančných prostriedkov na tento účel zo štátneho rozpočtu.
5.	P. Mrva – upozornil na podklady ZMOS-u získané od orgánov územnej samosprávy, ktoré kvantifikovali nevysporiadanie majetku v okrese Senica. ZMOS si porovná svoje podklady s podkladmi spracovanými ministerstvom.   
6.	P. Haas – upozornil, že aj riešenie vysporiadania majetku sa bude môcť zrealizovať až v kalendárnom roku 2006, ak finančné nároky presiahnu možnosti štátneho rozpočtu na rok 2005.
7.	P. Krajčír – navrhol, že je potrebné spoločne (MŠ SR a ZMOS) spracovať koncepciu riešenia úloh spojených so zanedbanou údržbou a modernizačným dlhom.    
8.	P. Morong – navrhol ďalšie stretnutie uskutočniť dňa 28. 1. 2005 v budove MŠ SR. Do tohto dátumu ministerstvo osloví krajské školské úrady s úlohou, ktorá sa bude týkať kontroly (v ich územnej pôsobnosti) kvantifikovaných požiadaviek orgánov územnej samosprávy v oblasti vysporiadania majetku. 
9.	P. Muška – súhlasil s navrhovaným postupom.
10.	P. Haas – v zmysle úloh uznesenia vlády SR č. 764 z 18. 8. 2004 bod B. 1. a B.2. je potrebné skvalitňovať  prenesený výkon štátnej správy na obce. Z uvedeného dôvodu je potrebné čo najskôr novelizovať zákon č. 596/2003 Z.z. o štátnej správe v školstva a školskej samospráve a o zmene a doplnení niektorých zákonov v znení neskorších predpisov a to v oblasti stanovenia povinnosti špecializovaného vzdelávania zamestnancov školských úradov, ktorí zabezpečujú prenesený výkon štátnej správy. V súvislosti s bodom B.5. citovaného uznesenia MŠ SR vydalo smernicu, ktorá umožňuje obciam vytvárať ďalšie spoločné školské úrady na zabezpečenie preneseného výkonu štátnej správy orgánmi územnej samosprávy.
11.	P. Muška a p. Mrva – skonštatovali, že v spolupráci s MŠ SR nie je problém a súhlasia s uvedeným postupom.
12.	P. Morong – poďakoval prítomným za účasť s tým, že sa opätovné stretnutie uskutoční 28. 1. 2005. 

								Ing. Ján Morong v.r.
								generálny riaditeľ 
    sekcie regionálneho školstva

Zápisnicu zapísal:
Ladislav Haas 

Zápisnicu overil:
Zdenko Krajčír